በሚዛን ቴፒ ዩኒቨርሲቲ ለኮሮና ቫይረስ ለይቶ ማቆያና ማከሚያ ማእከላት ተዘጋጁ
 ሚዛን(ኢዜአ) የሚዛን ቴፒ ዩኒቨርሲቲ በሁለት ከተሞች የሚገኙ ግቢዎቹን ለለይቶ ማከሚያና ማቆያ አገልግሎት እንዲውሉ ዝግጁ ማድረጉን አስታወቀ ። የዩኒቨርሲቲው ፕሬዚዳንት ዶክተር አህመድ ሙስጠፋ እንደገለፁት አራት ኮሚቴዎችን በማቋቋም የኮሮና ስርጭትን ለመከላከል ትኩረት ተሰጥቶ እየተሰራ ይገኛል። በሚዛንና ቴፒ በሚገኙ ሁለት ግቢዎች አልጋ ፣ አንሶላና ብርድ ልብስን ጨምሮ ሌሎች አስፈላጊ ቁሳቁሶችን በማሟላት የለይቶ ማቆያ ቦታዎች መዘጋጀታቸውን ገልጸዋል። የዩኒቨርሲቲው ቲቺንግ ሆስፒታል የጤና ባለሙያዎችና መምህራንም አስፈላጊውን አገልግሎት ለመስጠት ዝግጁ እንደሆኑ ተናግረዋል። ለስራው 3 ሚሊዮን ብር በጀት መመደቡን ገልፀው የህብረተሰቡን ግንዛቤ ለማሳደግም ትምህርት እየሰጠ እንደሚገኝ ጠቁመዋል። በተጨማሪም ዩኒቨርሲቲው የንጽሕና መጠበቂያ ሳኒታይዘር በማምረት ለጊቢው ማህበረሰብ ማቅረብ መጀመሩን ከዶክተር አህመድ ገለፃ ለማወቅ ተችሏል። አዲስ ዘመን መጋቢት 28/2012